b'\n_START_ARTICLE_\nEdvard Rein\n_START_PARAGRAPH_\nJohan Edvard Rein (28. elokuuta 1873 Helsinki \xe2\x80\x93 9. helmikuuta 1940 Lohja) oli suomalainen klassillisen filologian tutkija ja Helsingin yliopiston kreikan kirjallisuuden professori.\n_START_SECTION_\nHenkil\xc3\xb6historia\n_START_PARAGRAPH_\nReinin vanhemmat olivat todellinen valtioneuvos, professori Karl Gabriel Thiodolf Rein ja Hedvig Maria Sofia Florin. H\xc3\xa4n p\xc3\xa4\xc3\xa4si ylioppilaaksi Helsingin suomalaisesta normaalilyseosta 1891 ja valmistui filosofian kandidaatiksi 1891, maisteriksi 1896, lisensiaatiksi 1903 ja tohtoriksi 1907. Rein teki opinto\xe2\x80\x93 ja tutkimusmatkoja Berliiniin 1899\xe2\x80\x931900, M\xc3\xbcncheniin 1905, Pariisiin ja Roomaan 1906 sek\xc3\xa4 M\xc3\xbcncheniin ja Italiaan 1913\xe2\x80\x931914. H\xc3\xa4n toimi Helsingin yliopistossa dosenttina vuodesta 1904, latinankielen alkeisopettajana 1904\xe2\x80\x931925, muinaiskreikkalaisen ja bysanttilaisen filologian ylim\xc3\xa4\xc3\xa4r\xc3\xa4isen\xc3\xa4 professorina 1925\xe2\x80\x931930, kreikan kirjallisuuden vt. professorina 1910\xe2\x80\x931911, 1920\xe2\x80\x931922 ja 1926\xe2\x80\x931929 sek\xc3\xa4 kreikan kirjallisuuden vakinaisena professorina 1930\xe2\x80\x931940. Rein oli ylioppilastutkintolautakunnan j\xc3\xa4sen 1917\xe2\x80\x931940. H\xc3\xa4n julkaisi ja suomensi useita oman alansa teoksia sek\xc3\xa4 kirjoitti Maailmanhistoria -teokseen ensimm\xc3\xa4isen laajemman ja itsen\xc3\xa4isen Bysanttia esityksen Pohjoismaissa eli It\xc3\xa4-Rooman historiaa koskevat osat vuosina 1915-1916 ja 1920. Rein my\xc3\xb6s avusti tietosanakirjojen laatimisessa. V\xc3\xa4it\xc3\xb6skirjan ohella h\xc3\xa4nen p\xc3\xa4\xc3\xa4teoksekseen j\xc3\xa4i Die Florentiner Briefsammlung (Codex Laurentianus San Marco 356), joka on er\xc3\xa4\xc3\xa4n bysanttilaisen k\xc3\xa4sikirjoituksen kommentaari. T\xc3\xa4m\xc3\xa4n k\xc3\xa4sikirjoituksen julkaiseminen j\xc3\xa4i sen sijaan toteutumatta._NEWLINE_Rein oli naimisissa vuodesta 1913 filosofian maisteri Elsa Siiri Liliuksen (k. 1945) kanssa.'